Den 30. november 1918 seilte «Stockholm» ut på sin første overfart siden fredsslutningen. I 1919 fraktet hun amerikanske tropper fra Europa tilbake til USA. Fram til 1920 var «Stockholm» det eneste fartøyet i SALs flåte, da Allan Lines «Virginia» (10 757 brt, 1905) ble kjøpt inn og omdøpt «Drottningholm». I 1922 ble «Stockholm» igjen ombygd; kullfyringen ble byttet ut til oljefyring og høyden på skorsteinen ble redusert med om lag to meter, og maskinene fikk dermed vesentlig bedre effekt.